钦定古今图书集成/理学汇编/文学典/第061卷 > 刘洞
## 钦定古今图书集成/理学汇编/文学典/第061卷 > 刘洞

按马令《南唐书》本传：“洞，庐陵人也。少游庐山，学诗于
陈贶，精思不懈，至浃日不盥。贶卒，犹居二十年。诗长
于五言，自号五言金城。后主即位，诣金陵，献诗百篇。
后主览其首篇《石城怀古》云：‘石城古岸头，一望思悠
悠。几许六朝事，不禁江水流’。后主掩卷，为之改容，不
复读其馀者。洞羁旅二年，俟召不报，遂还庐陵。与同”
门夏宝松相善，陈贶尝谓己诗捋贾岛，洞亦自言有
浪仙之体，恨不得与之同时言诗也。虔州陈德诚尢重其词学，及金陵受围，洞为诗署于路旁云：“千里长
江皆渡马，十年养士得何人？”又云：“翻忆潘郎章奏内，
阴阴日暮好沾巾。”潘佑表云：“家国阴阴，如日将暮。”洞
以讥之。开宝八年卒。其遗集行于世。